EUROPA-PARLAMENTETS OG RÅDETS AFGØRELSE

af 16. december 1999

til finansiering af genopbygningen i Kosovo

(2000/C 41/01)

EUROPA-PARLAMENTET OG

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren(1), særlig punkt 24,

under henvisning til forslag af 10. november 1999 fra Kommissionen om anvendelse af fleksibilitetsinstrumentet, og

ud fra følgende betragtninger:

(1) Europa-Parlamentet og Rådet har på samrådet den 25. november 1999 under nærværelse af repræsentanter for Kommission taget til efterretning, at Kommissionen på nuværende stade ikke var i stand til at forelægge en vurdering af de årlige behov efter 2000 til genopbygning af Kosovo eller generelt af behovene i forbindelse med Balkan-regionen. De opfordrede på ny Kommissionen til at forelægge en præcis flerårig vurdering af behovene for den samlede periode ledsaget af de nødvendige forslag til finansiering, herunder i givet flad forslag om revision af de finansielle overslag. Disse forslag skal fremsættes før forelæggelsen af det foreløbige budgetforslag for regnskabsåret 2001 for at give institutionerne mulighed for at nå til enighed før afstemningen i Rådet om forslaget til budget for 2001;

(2) indtil da har Europa-Parlamentet og Rådet fastsat de midler, der skal stilles til rådighed i regnskabsåret 2000 til genopbygning af Kosovo, til højst 360 mio. EUR i forpligtelsesbevillinger;

(3) Kommissionen har skønnet, at det er muligt som delvis dækning af dette behov at fremføre 30 mio. EUR i forpligtelsesbevillinger fra Obnova og 30 mio. EUR fra humanitær bistand fra budgettet for 1999. Europa-Parlamentet og Rådet er enige om at opføre 300 mio. EUR i forpligtelsesbevillinger på De Europæiske Fællesskabers budget for regnskabsåret 2000 til genopbygning af Kosovo, hvoraf 40 mio. EUR skal fremskaffes ved omfordeling (overførsler) inden for udgiftsområde 4;

(4) for at sikre finansiering af dette behov for yderligere midler, som er opstået efter forelæggelsen af det foreløbige forslag til budget for regnskabsåret 2000, har Kommissionen i overensstemmelse med punkt 24, afsnit 4, i den interinstitutionelle aftale af 6. maj 1999 først undersøgt alle muligheder for omfordeling af bevillingerne under udgiftsområde 4 i de finansielle overslag;

(5) Kommissionen har meddelt, at 60 mio. EUR i forpligtelsesbevillinger, der var foreslået i det foreløbige budgetforslag for 2000 til Obnova-programmet, og 20 mio. EUR, som der var anmodet om til humanitær bistand, kunne anvendes til fordel for Kosovo. Europa-Parlamentet og Rådet har godkendt denne løsning og konstaterer, at der derefter skal finansieres forpligtelsesbevillinger i størrelsesordenen 220 mio. EUR;

(6) Kommissionen har desuden fundet omfordelingsmuligheder inden for udgiftsområde 4 i de finansielle overslag i en størrelsesorden af 180 mio. EUR i forpligtelsesbevillinger. Europa-Parlamentet og Rådet er med særligt sigte på at skåne de fattigste lande og gøre det muligt for Unionen at finansiere sine traditionelle prioriteter nået til enighed om at begrænse omfordelingerne under udgiftsområde 4 i de finansielle overslag til 150 mio. EUR i forpligtelsesbevillinger i forhold til Parlamentets førstebehandling;

(7) efter at have undersøgt alle muligheder for omfordeling af bevillingerne under udgiftsområde 4 i de finansielle overslag foreslår Kommissionen bl.a. at anvende fleksibilitetsinstrumentet til dækning af et beløb på 60 mio. EUR;

(8) Europa-Parlamentet og Rådet har konstateret, at de resterende behov ikke kan finansieres ved omfordeling. Der har imidlertid noteret sig, at problemet på dette stade kun vedrører regnskabsåret 2000 og et begrænset beløb, da der ikke foreligger en præcis vurdering af behovene for hvert år i den pågældende periode;

(9) Europa-Parlamentet og Rådet, der konstaterer, at betingelserne i punkt 24 i den tidligere citerede interinstitutionelle aftale er opfyldt, har truffet afgørelse om anvendelse af fleksibilitetsinstrumentet efter afstemningsreglerne i EF-traktatens artikel 272, stk. 9, femte afsnit, for at finansiere de resterende behov, der er opstået, til genopbygning af Kosovo, som ikke kan dækkes hverken ved fremførsel af budgetbevillinger fra 1999-budgettet eller omfordeling af de bevillinger, der er opført på forslaget til budget for regnskabsåret 2000 -

TRUFFET FØLGENDE AFGØRELSE:

Artikel 1

Fleksibilitetsinstrumentet er anvendt efter gensidig aftale i overensstemmelse med punkt 24 i den interinstitutionelle aftale af 6. maj 1999 om budgetdisciplin og forbedring af budgetproceduren til dækning af et beløb på 200 mio. EUR.

Artikel 2

Beløbet skal dække en del af forpligtelsesbevillingerne under budgetkonto B7-546 "Hjælp til genopbygning af Kosovo" i de Europæiske Fællesskabers almindelige budget for regnskabsåret 2000.

Artikel 3

Denne afgørelse offentliggøres i De Europæiske Fællesskabers Tidende samtidig med budgettet for regnskabsåret 2000.

Udfærdiget i Bruxelles, den 16. december 1999.

For Europa-Parlamentet

Formanden

For Rådet

Formanden

(1) EFT C 172 af 18.6.1999, s. 1.

Erklæringer

1. Kommissionen bekræfter, at den senest i april 2000 forelægger et program for bistande til landene i den vestlige del af Balkan-regionen, herunder Kosovo, for perioden 2000-2006. Kommissionen forelægger derfor et forslag til revision af de finansielle overslag med en programmering for udgiftsområde 4.

2. Europa-Parlamentet og Rådet aftaler, at der skal gennemføres et program for bistand til landene i den vestlige Balkan-region. De konstaterer, at såfremt der skal aftales et beløb, som indebærer en økonomisk byrde, der er væsentligt højere end den programmerede, medfører dette en overskridelse af de nuværende lofter for udgiftsområde 4 i de finansielle overslag.

3. Europa-Parlamentet forpligter sig til at sikre en margin på 20 mio. EUR inden for lofterne for udgiftsområde 4 og til om nødvendigt at opføre det resterende beløb på 40 mio. EUR til bl.a. genopbygning af Kosovo gennem omfordeling før Rådets førstebehandling af budgettet for regnskabsåret 2001 i form af en overførsel. Parlamentet forpligter sig ligeledes til at nedsætte betalingsbevillingerne med 2,0 mia. EUR i forhold til førstebehandlingen.